ખરેખર, ત્યાં પહોંચી, તો બધું બદલાઈ ગયું હતું. ટેકરીની જગ્યાએ ત્રણ માળનું મકાન બંધાઈ ગયેલું. કૂવો હજી હતો, પણ વપરાશમાં નહોતો. મારા ઘરની રોનક ઘણી બદલાઈ ગયેલી. પરંતુ ઘર મેં જરૂર ઓળખી કાઢ્યું. એ જ ઓસરી, જ્યાં હું ધૂળમાં આળોટતી અને મા ને દાદી બહુ ચિડાતાં, ક્યારેક થપ્પડ પણ મારી દેતાં. આજેય આળોટી લેવાનું એકદમ મન થઈ આવ્યું. જો કે આજે ધરતીની ધૂળનો સ્પર્શ થાય તેમ નહોતો. ઓસરીમાંયે લાદી જડાઈ ગયેલી.